**ELŐTERJESZTÉS**

**Szombathely Megyei Jogú Város Közgyűlésének 2021. október 28-i ülésére**

**Javaslat a településtervezéssel összefüggő egyes törvények módosításáról szóló törvény végrehajtására vonatkozó döntés meghozatalára**

2021. július 1. napján hatályba lépett a településtervezéssel összefüggő egyes törvények módosításáról szóló 2021. évi XXXIX. törvénynek (a továbbiakban: Módtv.) a településkép védelméről szóló 2016. évi LXXIV. törvény (a továbbiakban: Tktv.) módosításáról szóló alcíme. A módosítás értelmében a Tktv. 8. §-ában egyes településképi eljárások – településképi véleményezési eljárás, rendeltetésváltozás, reklámok és reklámhordozók elhelyezése, településképi kötelezés és bírság kiszabása – tekintetében a hatáskör gyakorlójaként már nem a polgármester szerepel, hanem az önkormányzat. A Tktv. módosított rendelkezéséhez igazodva a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet is a képviselő-testületet jelöli meg a településképi véleményezési eljárás és a településképi bejelentési eljárás esetében az eljárás lefolytatójaként. Ennek következtében hatáskör-átruházás hiányában az említett hatáskörök gyakorlójává a polgármester helyett a képviselő-testület vált.

A Módtv. indokolása szerint a módosítás oka az volt, hogy a Tktv. említett rendelkezése nem állt összhangban a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) rendelkezéseivel, így azonban kivezetésre került „az az Mötv.-vel összhangban nem álló szabály, miszerint önkormányzati hatósági ügyet közvetlenül a polgármesterre, és nem a testületre telepít egy törvény. Ezután a képviselő-testület maga dönti el, hogy mint átruházható hatáskört átadja, vagy megtartja testületi hatáskörben.” A Tktv.-nek a módosítással beiktatott 16/C. § (2) bekezdése szerint „a hatáskör-módosításról a képviselőtestület 2021. október 31-ig gondoskodik”.

Az Mötv. 53. § (1) bekezdés b) pontja értelmében a képviselő-testület a szervezeti és működési szabályzatról szóló rendeletben rendelkezik a képviselő-testület átruházott hatásköreinek felsorolásáról. Annak érdekében tehát, hogy a korábbi gyakorlatnak megfelelően a fenti eljárásokban a hatáskör gyakorlója átruházott hatáskörben továbbra is a polgármester lehessen, és ne legyen szükség minden esetben a képviselő-testület döntésére, szükséges a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 4. mellékletének módosítása, mely a polgármesterre önkormányzati rendeletben átruházott hatáskörök jegyzékét tartalmazza. A településkép védelméről szóló 26/2017. (XII.20.) önkormányzati rendelet módosítására nincs szükség, tekintettel arra, hogy ebben – a magasabb szintű jogszabályok módosításra került rendelkezéseinek megfelelően – a hatáskörök gyakorlójaként a polgármester szerepel.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése szerint a jogszabály előkészítője a jogszabály feltételezett hatásaihoz igazodó részletességű előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Előzőekre tekintettel az előterjesztés mellékletét képezi a rendelettervezet szövege mellett annak előzetes hatásvizsgálata és indokolása.

Kérem a Tisztelt Közgyűlést, hogy az előterjesztést megtárgyalni és a rendeletet megalkotni szíveskedjen.

**Szombathely, 2021. október „ ”**

**/: Dr. Nemény András :/**